«Ես դեռ նախորդ տարի «Աշտարակ կաթ» ընկերության սնանկացման հետեւանքով մի քանի ամսվա աշխատավարձը չստացած քաղաքացիների հարցով դիմել էի վարչապետին, պատասխան եմ ստացել Աշխատանքի եւ սոցիալական հարցերի նախարարից, որտեղ ասվում է, որ չվճարված աշխատավարձերի վճարման հնարավորությունը կարող է լուծվել միայն սնանկացման գործընթացի շրջանակներում։ Բայց հիմա երկրորդ խնդիրն է առաջ գալիս՝ սնանկացման կառավարիչը դատական հայցեր է հարուցել մոտավորապես մի քանի հարյուր միջին եւ փոքր ձեռնարկատերերի նկատմամբ, որոնք ժամանակին նախկին «Աշտարակ կաթ»-ի հետ աշխատել են եւ ընդ որում, առաքիչները հիմա նաեւ գրավոր արձանագրում են, որ այդ փոքր ու միջին բիզնեսմենների առնվազն մի մասից իրենք գումարները ստացել են եւ գործարան են մուտքագրել սահմանված կարգով, բայց այդ գումարները ինչ-որ պատճառով չեն արձանագրվել։ Եւ ահա սնանկացման կառավարիչը դատի է տվել գործարարներին, եւ հիմա կարող է ստեղծվել իրավիճակ, որ «Աշտարակ կաթ»-ի շուրջ ստեղծված իրավիճակում ունքը սարքելու տեղ աչքն էլ դուրս կգա։ Նախ, ես ուզում եմ կառավարության ուշադրությունը հրավիրել այս խնդրի նկատմամբ եւ հետո ուզում եմ իմանալ՝ կառավարությունը տեղյակ է արդյո՞ք այս խնդրի մասին, եթե՝ այո, ի՞նչ դիրքորոշում ունի»։